钦定古今图书集成/理学汇编/经籍典/第151卷 > 宋郑樵诗辨妄 > 雅非有正变辩
## 钦定古今图书集成/理学汇编/经籍典/第151卷 > 宋郑樵诗辨妄 > 雅非有正变辩

二雅之作，皆纪朝廷之事，无有区别。而所谓大小者，
序者曰：“政有小大，故谓之《大雅》《小雅》。”然则《小雅》以《蓼
萧》为《泽及四海》，以《湛露》为《燕》，诸侯以《六月》《采𦬊》为“北
伐、南征”，皆谓政之小者如此。不知《常武》之征伐何以
大于《六月》，《卷阿》之求贤，何以大于《鹿鸣》乎？或者又曰：
“《小雅》犹言其诗典正，未至浑厚大醇者也。”此言犹未
是。盖《小雅》《大雅》者，特随其音而写之律耳。律有小吕，
大吕则歌《大雅》，《小雅》宜其有别也。《春秋》襄公二十九
年，吴季札观周乐，歌《大雅》《小雅》，是雅有大小，已见于
夫子未删之前，无可疑。然无所谓正变者，正变之言，
不出于夫子而出于序，未可信也。《小雅》《节南山》之刺，
《大雅》《民劳》之刺，谓之变雅可也；《鸿雁》《庭燎》之美宣王，
《崧高》《烝民》之美宣王，亦可谓之变乎？盖谓诗之次第
皆以后先为序。《文》《武》、成、康其诗最在前，故二雅首之。
厉王继成王之后，宣王继厉王之后，幽王继宣王之
后，故二雅皆顺其序。国风亦然，则无有正变之说，断
断乎不可易也。《诗》之风、雅、颂亦然，诗之六义，未尝有
先后之别。